«de Zee Ploeg»

«De Zee Ploeg» (Sjøplogen) var en hollandsk emigrantskute som forliste utenfor Bergen høsten 1817 på vei fra Amsterdam til Philadelphia i USA med rundt 560 emigranter fra Württemberg ombord.  Passasjerene var bønder og håndverkere som var medlemmer av en religiøs bevegelse (separatistene) inspirert av Württembergeren Johann George Rapp (1757–1847). Han hadde etablert samfunnet «Harmony» i Pennsylvania i 1805. Året 1816 hadde vært vanskelig, med dårlig avling og en svært kald vinter. På denne tiden emigrerte over sytten tusen fra Württemberg.

Skipet

Skuta ble bygd fra 1803 og utover av Pieter Duyn, på oppdrag av verftseier og skipsbygger Engel van de Stadt (1746–1819). Sistnevnte var ordfører i Zaandam, der skuta ble bygget. «De Zee Ploeg» var en pink (skip); 136 fot lang, 32 fot bred og drøyt 16 fot høy, med tre master. I september 1815 gjennomførte det en prøveseilas til Surinam med Jan Poul Manzelmann som kaptein, og de returnerte den 4. juli 1816. På oppdrag fra et Handelshuis Zwichler & Comp. skulle den nå frakte 560 emigranter til USA.

Passasjerenes skjebne

Før forliset hadde et ti-talls passasjerer omkommet av matmangel og sykdom, deriblant alle de tretti som ble født ombord. Passasjerene fikk ikke gå i land, og mens skuten lå for anker på Sandviksflaket døde ytterligere seksten. Muligens skyldtes dette at stadsfysikus (bylege) Lars Monrad (1762–1836) mente at skuta måtte ligge i karantene på grunn av epidemiutbrudd. Også biskop Claus Pavels (1769–1822) uttrykte bekymring for hvordan en pengelens by som Bergen skulle kunne ta imot disse flyktningene. Flere av de syke ble etterhvert innlosjert i Fangegården i Kong Oscars gate 22, som var et militært sykehus.  Her døde ytterligere tjuefire passasjerer. De ble gravlagt på Fredens bolig på Stølen (Bergen). Etter en tid kom korn og klær fra Carl Johan (1763–1844). Skuta ble solgt på auksjon i desember 1817 for 800 specidaler, og eiketømmeret brukt til å bygge en sjøbod med mer på Nordnes.
Etter noen måneder dro de fleste av passasjerene videre til Philadelphia i USA. Rundt 80 av dem leide seilskuten «Susanne Cathrine» som dro 13. august 1818. Resten (273) dro med «Prima» av Larvik, eid av H. Falkenberg og ført av Jacob Woxvold. Prima var leid inn av den norske regjering, og ankom etter en omdirigering til Baltimore i januar 1819. Rundt 100 returnerte til Tyskland. Noen av passasjerene anla etterpå rettssak mot kaptein Mantzelmann for å få dekket frakt og andre omkostninger.
Flere av de overlevende forble boende i Bergen, og ble forfedre til flere Bergens-slekter. For eksempel familien Rieber fra Ebingen (sør for Stuttgart). Familiefaren Gotlieb Christian Rieber, som var kirurg, døde på «de Zee Ploeg» den 1. oktober etter å ha falt mellom to dekk under ett av mange sykebesøk. Konen, Anna Maria Raible, døde også etter ankomst til Bergen. De fem døtrene og en gutt ble plassert hos diverse familier, deriblant Paul Gottlieb Rieber (1809–98) som i 1839 etablerte det som i dag er Rieber & Søn. Investeringsselskapet Zee Ploeg AS (etablert i Bergen 2010) ledes i 2013 av Fritz Thorkil Rieber (1963) med andre Rieber-slektninger i styret.
Flere av dem som ble igjen, gav inspirasjon til Hans Nielsen Hauge (1771–1824) og hans samtidige religiøse bevegelse. I 1997 ble en minnestein utformet av Linda Bønes (1958) avduket utenfor Herdla. En modell av skipet er utstilt i Herdla museum og en annen modell er kirkeskip i Herdla kirke. Begge er bygget av Knut Hanselmann, tidligere ordfører på Askøy.